طبقات فقہائے شافعیہ

طبقات فقہائے شافعیہ تقی الدین ابن الصلاح (متوفی 643ھ) نے علمِ تراجم (علمائے کرام کی سوانح و درجات) میں یہ کتاب تصنیف کی۔ یہ اصلًا ابن الصلاح کا تألیف کردہ تھا، پھر امام یحییٰ بن شرف النووی (متوفی 676ھ) نے اس کی تہذیب و ترتیب کی اور بعض چیزوں پر استدراک کیا اور بعد میں امام یوسف بن عبد الرحمن المِزّی (متوفی 742ھ) نے اس کے مسودات کو نقل کر کے مکمل صورت میں پیش کیا اور اس میں تنقیح کی۔كتاب طبقات الفقهاء الشافعية لابن الصلاح، المكتبة الشاملة الحديثة. 

ابن الصلاح نے اس کتاب کو ٹکڑوں کی صورت میں جمع کیا تھا اور وہ نادر و غریب تراجم کو جمع کرنے میں مشغول رہے، کیونکہ مشہور تراجم کو بعد میں شامل کرنا آسان ہوتا ہے۔ وہ اپنی علمی سیاحت، خاص طور پر خراسان کے سفر کے دوران جمع کیے گئے ذخیرے سے سوانح اخذ کرتے تھے۔ ان کا ارادہ یہ معلوم ہوتا ہے کہ وہ اس کتاب کو جامع شکل دینا چاہتے تھے، لیکن اجل نے مہلت نہ دی۔تهذيب الأسماء للنووي، 1/6

پھر امام نووی نے جب یہ کتاب دیکھی تو اس کے بکھرے ہوئے اجزاء کے باوجود ان پر حیرت طاری ہو گئی کیونکہ اس میں عظیم فوائد موجود تھے۔ حتیٰ کہ انھوں نے فرمایا: "یہ ایک نفیس کتاب ہے، اس جیسی یا اس کے قریب کوئی تصنیف نہیں اور فقہا کی معرفت میں اس کے بغیر گزارا ممکن نہیں اور شافعی نسبت رکھنے والے کے لیے اس سے جاہل ہونا عیب ہے۔" چنانچہ انھوں نے اس کی ترتیب و تہذیب اور استدراک کا ارادہ کیا، مگر ان کا بھی انتقال ہو گیا اور وہ اپنا کام مکمل نہ کر سکے۔ ان کا استدراک چودہ مستقل تراجم پر مشتمل تھا اور انھوں نے نو تراجم میں اضافی فوائد بھی شامل کیے جنہیں اصل مؤلف نے ذکر کیا تھا۔

بعد ازاں ان کے شاگرد حافظ ابو الحجاج المِزّی آئے، جنھوں نے کتاب کو نقل کر کے مرتب کیا اور اس میں اصلاح کی، مگر متن میں کوئی تبدیلی یا اضافہ نہیں کیا، سوائے اس کے کہ الداوودی کے ترجمے میں ایک منفرد اضافہ کیا۔مقدمة الكتاب، تحقيق محيي الدين علي نجيب، ص55
 کتاب کی اہمیت 
یہ کتاب اس قدر مشہور ہوئی کہ اس کے بعد طبقاتِ شافعیہ پر تصنیف کرنے والوں کے لیے بنیاد بن گئی، جیسے امام سبکی، امام اسنوی، امام ابن کثیر اور ابن قاضی شہبہ وغیرہ۔ کیونکہ اس کی تدوین میں علمِ حدیث کے تین بڑے جلیل القدر حافظ شامل تھے۔

 حوالہ جات 

زمرہ:کتب اہل سنت
زمرہ:شافعیہ